b'\n_START_ARTICLE_\nDeutschb\xc3\xb6hmen\n_START_PARAGRAPH_\nDeutschb\xc3\xb6hmen (tsjekkisk: N\xc4\x9bmeck\xc3\xa9 \xc4\x8cechy, no: Tyskb\xc3\xb6hmen) var en provins i B\xc3\xb6hmen, dagens Tsjekkia som var etablert en kort periode etter f\xc3\xb8rste verdenskrig som en del av statsdannelsen Deutsch\xc3\xb6sterreich._NEWLINE_Den besto av de nordlige og vestlige delene av B\xc3\xb6hmen som p\xc3\xa5 den tiden var hovedsakelig befolket av etniske tyskere. Provinsen Deutschb\xc3\xb6hmen ble senere sl\xc3\xa5tt sammen med provinsen Sudetenland lengre \xc3\xb8st og kalt Sudetenland._NEWLINE_Viktige befolkningsentre var byene Eger, Karlsbad, Marienbad, Aussig an der Elbe, Teplitz-Sch\xc3\xb6nau, Leitmeritz, Br\xc3\xbcx, Gablonz an der Nei\xc3\x9fe, Dux, Saaz og Reichenberg som ogs\xc3\xa5 var administrasjonssenteret. Omr\xc3\xa5det hadde et areal p\xc3\xa5 14\xc2\xa0496 kvadratkilometer. Befolkningen var p\xc3\xa5 2,23 millioner derav 2,07 millioner tyskere og 116\xc2\xa0275 tsjekkere._NEWLINE_Fra slutten av 1918 rykket tsjekkoslovakiske tropper inn i omr\xc3\xa5det og avbr\xc3\xb8t etableringen av en tysk-\xc3\xb8sterriksk forvaltning. I desember flyktet provinsregjeringene i provinsene Deutschb\xc3\xb6hmen og Sudetenland i eksil for \xc3\xa5 unng\xc3\xa5 \xc3\xa5 bli tatt til fange. I september 1919, ble Sudetenland, som da var en samlebetegnelse for begge de tidligere propvisene, tildelt Tsjekkoslovakia ved fredsslutningen med \xc3\x98sterrike, St. Germain-traktaten._NEWLINE_Etter andre verdenskrig ble omr\xc3\xa5det igjen en del av Tsjekkoslovakia. Etter bestemmelsene fra Potsdamkonferansen ble alle tyskere og et stort antall av ungarere brutalt fordrevet, igangsatt av Stalins R\xc3\xb8de arm\xc3\xa9 og fullbyrdet av tsjekkoslovakene. Dette anses som et tilfelle av etnisk rensning. Mange sudettyskere og ungarere ble ogs\xc3\xa5 satt i tsjekkoslovakiske konsentrasjonsleirer hvor en regner med at store antall d\xc3\xb8de av mishandling. Etter folketellinger var antallet sudettyskere kort etter krigen redusert med ca. 200\xc2\xa0000._NEWLINE_Ca. 2 millioner b\xc3\xb8hmiske tyskere fra Sudetenland kom som flyktninger til Tyskland, hvorav st\xc3\xb8rsteparten til Bayern, som har tatt p\xc3\xa5 seg et s\xc3\xa6rlig ansvar (Patenschaft) for dette folket. Andre reiste til \xc3\x98sterrike. Det finnes flere tyske og \xc3\xb8sterrikske organisasjoner som representerer sudettyskerne, den viktigste er Sudetendeutsche Landsmannschaft (SL) i Tyskland og Sudetendeutsche Landsmannschaft in \xc3\x96sterreich (SL\xc3\x96). Sudentendeutsche Landsmannschaft h\xc3\xb8rer til de tre st\xc3\xb8rste av alle de fordrevnes organisasjoner (sammen med Landsmannschaft Schlesien og Landsmannschaft Ostpreu\xc3\x9fen), og spiller en stor rolle i tysk, s\xc3\xa6rlig bayersk, politikk, og er n\xc3\xa6rt knyttet til CSU og s\xc3\xb8sterpartiet CDU. Formannen for SL er ogs\xc3\xa5 medlem av bl.a. Europaparlamentet.'